

**Bonyhád Város Önkormányzata**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ELŐTERJESZTÉS**

Bonyhád Város Képviselő - testületének 2017. november 30-i

rendes/rendkívüli testületi ülésére

|  |  |
| --- | --- |
| Tárgy: | Az anyakönyvi események engedélyezéséről, díjtételeiről és az anyakönyvvezetőt megillető díjakról szóló 16/2016 (X.28.) önkormányzati rendelet módosítása |
| Előterjesztő: | Dr. Puskásné Dr. Szeghy Petra jegyző |
| Előterjesztést készítette: | Réger Balázs hatósági osztályvezető |
| Előterjesztés száma: | 210. sz. |
| Előzetesen tárgyalja: | Humán Bizottság Pénzügyi Ellenőrző és Gazdasági Bizottság |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | dr. Égi Csaba alpolgármester |

**Tisztelt Képviselő-testület!**

**A rendelettervezet általános indokolása:**

Az anyakönyvi eljárásról szóló 2010. évi I. törvény 96.§-nak rendelkezései alapján az önkormányzat jogosult megalkotni olyan rendeletet, melyben szabályozza a hivatali helyiségen kívüli és a hivatali munkaidőn túli házasságkötés létesítése engedélyezésének helyi szabályait és a többletszolgáltatás ellentételezéseként fizetendő díjakat. A hivatali helyiségen kívül, illetve a hivatali időn túltartott eseményekért fizetendő többletszolgáltatási díjak után fizetendő áfa tekintetében az önkormányzatok gyakorlata eltérő. Az egységes jogalkalmazás érdekében a Nemzetgazdasági Minisztérium – a 2017.07.18-án kiadott Költségvetési Levelekben - a következő állásfoglalást adta ki: A Ptk. 4.8.§-ának (2) bekezdése szerint a házasulók kérelmére a házasság a nyilvánosság mellőzésével, illetve – a jegyző engedélye alapján – a hivatalos helyiségen kívül vagy munkaidőn túl kötik, nem befolyásolja azt a tényt, hogy az anyakönyvvezető ekkor is közhatalmi feladat-ellátás körében adja össze a párokat. Ezért a fizetendő díjazás is közhatalmi tevékenység bevétele, vagyis áfa hatályán kívül esik.

A fentiek értelmében a rendeletben meghatározott általános forgalmi adó tételt törölni szükséges.

**A rendelettervezet részletes indokolása:**

1.§-hoz

Az egyes díjtételekre vonatkozó rendelkezéseket tartalmazza.

2.§ -hoz

A rendelet hatályba léptető rendelkezései.

Bonyhád, 2017. november 15.

Dr. Puskásné Dr. Szeghy Petra  
 jegyző

**Hatásvizsgálat**

**Bonyhád Város Önkormányzata az anyakönyvi események engedélyezéséről, díjtételeiről és az anyakönyvvezetőt megillető díjakról szóló 16/2016 (X.28.) önkormányzati rendelet módosításához**

A jogalkotásról szóló 2010. évi CXXX. törvény 17. §-a alapján, mint a fenti jogszabály előkészítője az alábbi előzetes hatásvizsgálatot végeztem el a szabályozás várható következményeiről, melyről most az alábbiak szerint tájékoztatom a képviselő-testületet.

**Társadalmi, gazdasági, költségvetési hatása:**

1. társadalmi hatása: a korábbi gyakorlathoz képest nem eredményez változást.
2. gazdasági hatása: nincs, mert az Áfa összege beépítésre kerül a díjtételbe, egész összegeke való kerekítéssel.
3. költségvetési hatása: a korábbi gyakorlathoz képest változást nem eredményez.

**Környezeti és egészségügyi következmények:** nincs

**Adminisztratív terheket befolyásoló hatása:** új terheket nem ró a hivatalra.

**A jogszabály megalkotásának szükségessége:** a rendelet megalkotásának indoka az egységes jogalkalmazás kialakítása.

**A jogalkotás elmaradásának következményei:** esetleges számvevőszéki, illetve államkincstári ellenőrzés hívhatná fel a figyelmet a helyes jogalkalmazásra.

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség.

**Bonyhád Város Önkormányzat Képviselő-testületének**

**…../2017. (.. ) önkormányzati rendelete**

**az anyakönyvi események engedélyezéséről, díjtételeiről és az anyakönyvvezetőt megillető díjakról szóló 16/2016 (X.28.) önkormányzati rendelet módosításáról**

Bonyhád Város Önkormányzati Képviselő-testülete az Alaptörvény 32. cikk (1) bekezdés a) pontjában meghatározott eredeti jogalkotói hatáskörében, a Magyarország helyi önkormányzatairól szóló 2011 évi CLXXXIX. törvény 13.§ 8. pontjában meghatározott feladatkörében eljárva, a szociális igazgatásról és szociális ellátásokról szóló 1993. évi III. törvény a 48.§ (4) bekezdésében, a 62.§ (2) bekezdésében, a 92.§ (1) és (2) bekezdésében, a 132.§ (4) bekezdés g) pontjában kapott felhatalmazás alapján, - a Szervezeti és Működési Szabályzatról szóló 5/2015. (III.27.) önkormányzati rendelet 1. melléklet II. (3) pontjában meghatározott feladatkörében eljáró Humán Bizottság és az 1. mellékelt I. (6) pontjában meghatározott feladatkörében eljáró Pénzügyi Ellenőrző és Gazdasági Bizottság véleményének kikérésével - a következőket rendeli el:

1.§ (1) Az anyakönyvi események engedélyezéséről, díjtételeiről és az anyakönyvvezetőt megillető díjakról szóló 16/2016 (X.28.) önkormányzati rendelet(továbbiakban: Rendelet) 4.§ -a (1)-(3) bekezdése helyébe a következő rendelkezés lép:

*„4.§ (1) Amennyiben az anyakönyvi esemény hivatali munkaidőn túl és hivatali helyiségben történik, a többletszolgáltatásért 10.000 Ft térítési díjat kell fizetnie a megrendelőnek eseményenként.*

*(2) Amennyiben az anyakönyvi esemény hivatali munkaidőben és hivatali helyiségen kívül történik a többletszolgáltatásért 19.000 Ft térítési díjat kell fizetnie a megrendelőnek eseményenként.*

*(3) Amennyiben az anyakönyvi esemény hivatali helyiségen és hivatali munkaidőn kívül történik, a többletszolgáltatásért 38.000 Ft térítési díjat kell fizetnie a megrendelőnek eseményenként.”*

2.§ E rendelet a kihirdetést követő napon lép hatályba. Rendelkezéseit a folyamatban lévő anyakönyvi események tekintetében is alkalmazni kell.

Bonyhád, 2017. november 30.

Filóné Ferencz Ibolya Dr. Puskásné Dr. Szeghy Petra

polgármester jegyző